《挽余钟母》
明代·程敏政

一夕谖花惨不开，满庭凉露鹤声哀。神姬约伴游仙去，帝子亲书遣祭来。

古道悲风吹绛旐，玄墙阴雨上青苔。倚庐人诵南陔处，愁见当时玉镜台。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。